Karen Jespersen (S), 2002-01-22:
Jeg må jo konstatere, at jeg ikke fik svar fra fru Eva Kjer Hansen på mit spørgsmål om, hvordan hr. Erik Larsens bemærkninger om, at man i fællesskab skal prøve at finde en model for et socialpolitisk råd, harmonerer med regeringens manglende vilje til at diskutere det her med Folketingets partier i Socialudvalget, i den sociale sammenhæng.
Det er fuldstændig rigtigt, at Socialdemokratiets ordfører de sidste to gange, vi har behandlet SF's forslag, har sagt, at man ikke syntes, der var grund til at nedsætte det her socialpolitiske råd, fordi man havde en række andre talerør eller råd: Narkotikarådet, Narkotikafølgegruppen, følgegruppen, som vi også har snakket om, for sindslidende, mennesker med alkoholproblemer osv., og fordi vi derudover jo også har taget initiativ til en række talerør, der meget direkte er besat af de mennesker, det drejer sig om: beboerråd på forsorgshjem og herberger, Radio hjemløs, bladet Hus Forbi og forskellige initiativer blandt sindslidende, som jeg synes er en meget vigtig vinkel på det her, hvor vi siger, at det her jo drejer sig om at give initiativet til de mennesker, det drejer sig om, i stedet for at blive ved med at tage et initiativ for dem - nogle gange hen over hovedet på dem.
Men tiden er jo så en anden nu, ikke sådan, at vi synes, vi uden videre skal sige ja til det forslag, der ligger her, men situationen er jo nu den, at regeringen vil nedlægge de ting, som den tidligere regering satte i gang, og som var begrundelsen for ikke bare at gå ind at oprette endnu et råd.
Vi synes faktisk, at Narkotikarådet har fungeret særdeles godt, og vi synes, at de tilkendegivelser, som fru Eva Kjer Hansen nævnte der var kommet fra rådet om, at rådet egentlig gerne ville udvide sit virkefelt, er noget, man burde lytte til, og noget, man burde overveje, fordi der jo netop er nogle af de mennesker - hvilket socialministeren også har efterlyst - som færdes på gadeplan.
Der er vist ikke mange som Narkotikarådets formand, Preben Brandt, der færdes så meget på gadeplan, og som jo både har en analytisk tilgang og også en meget praktisk tilgang til området, og som kender næsten hver hjemløse narkoman i hvert fald i København, men såmænd også i store dele af resten af landet.
Så der er et utrolig godt udgangspunkt for nogle af de hensigter, som vi hører fra socialministeren, og jeg synes egentligt, at det er forkert, når fru Eva Kjer Hansen taler, som om vi er meget uenige om det her.
Det oplever jeg egentlig ikke; jeg oplever, at vi har nogle fælles hensigter, som vi gerne vil arbejde for.
Så jeg bliver egentlig ret bekymret, når jeg synes, at jeg hører nye toner fra Venstre om, at vi ikke er særlig enige.
Hvis ikke regeringen vil, synes jeg, at vi andre skal bestræbe os på at holde liv i det, der eksisterer, og som fungerer godt, men også inddrage dem, det faktisk handler om, og tale med dem om, hvad de synes, der skal gøres, for at det her kan fungere bedst muligt, sådan at de får del i at udforme det råd - eller muligvis flere råd - der skal nedsættes, og sådan at det ikke er os, der gør det hen over hovedet på dem, men at vi husker at tage de mennesker med og give dem indflydelse på det talerør, de skal have.